VSK sklep I Cp 406/2007
Sodna praksa višjih sodišč, 2007-04-24

stroški postopka - umik tožbe - brezplačna pravna pomoč

Četudi je bila tožeča stranka upravičena do brezplačne pravne pomoči v obsegu zastopanja ter oproščena plačila sodnih taks, pa ni razbremenjena plačila stroškov nasproti toženi stranki. Prav tako tudi dejstvo, da je bila tožena stranka upravičena do brezplačne pravne pomoči, ne pomeni, da teh stroškov tožeči stranki ni treba povrniti, kajti v 1. odst. 46. čl. Zakona o brezplačni pravni pomoči je določeno, da terjatev upravičenca do brezplačne pravne pomoči proti nasprotni stranki iz naslova stroškov postopka, ki jih je sodišče prisodilo v korist upravičenca s končno odločbo, preide do višine stroškov, izplačanih iz naslova brezplačne pravne pomoči na Republiko Slovenijo, z dnem pravnomočnosti sklepa o stroških postopka.

Pritožba se zavrne in p o t r d i izpodbijani sklep sodišča prve stopnje.

Sodišče prve stopnje je z izpodbijanim sklepom tožečo stranko obvezalo, da mora toženi stranki povrniti stroške pravdnega postopka v znesku 168,54 EUR v 15-ih dneh.

Zoper ta sklep se je pritožila tožeča stranka in v pritožbi navaja, da bodo toženi stranki stroški zastopanja povrnjeni iz proračuna zato, ker ji je bila dodeljena brezpravna pravna pomoč. Z odločitvijo sodišča, da je tožeča stranka toženki dolžna povrniti stroške, bi tožena stranka prejela dvojno plačilo stroškov. sodišče je nepravilno uporabilo določbo 1. odst. 46. čl. Zakona o brezplačni pravni pomoči. Ta določba se nanaša na primere, ko je eni izmed strank dodeljena brezplačna pravna pomoč, ne pa, ko sta jo koristili obe stranki.

Sodišče prve stopnje je v predmetni zadevi postopalo skladno z določbo 1. odst. 158. čl. ZPP, kateri določa, da mora tožeča stranka, ki umakne tožbo, povrniti nasprotni stranki stroške postopka razen, če jo je umaknila takoj, ko je tožena stranka izpolnila zahtevek. Sodišče prve stopnje je ugotovilo, da tožeča stranka tožbe ni umaknila zato, ker je tožena stranka izpolnila zahtevek, ampak zato, ker za tožbo ta ni imela več pravnega interesa. Odločitev sodišča prve stopnje, ko je odločilo, da mora tožeča stranka toženi povrniti pravdne stroške, je torej pravilna. Četudi je bila tožeča stranka upravičena do brezplačne pravne pomoči v obsegu zastopanja ter oproščena plačila sodnih taks, pa ni razbremenjena plačila stroškov nasproti toženi stranki. Prav tako tudi dejstvo, da je bila tožena stranka upravičena do brezplačne pravne pomoči, ne pomeni, da teh stroškov tožeči stranki ni treba povrniti, kajti v 1. odst. 46. čl. Zakona o brezplačni pravni pomoči je določeno, da terjatev upravičenca do brezplačne pravne pomoči proti nasprotni stranki iz naslova stroškov postopka, ki jih je sodišče prisodilo v korist upravičenca s končno odločbo, preide do višine stroškov, izplačanih iz naslova brezplačne pravne pomoči na Republiko Slovenijo, z dnem pravnomočnosti sklepa o stroških postopka. Gre torej za zakonsko cesijo terjatve. Sama višina stroškov pa je odmerjena skladno z veljavno odvetniško tarifo in opravljenimi procesnimi dejanji tožene stranke, pripadajočim DDV-jem in materialnimi stroški.

ZPP člen 158,  158/1,  158,  158/1.  ZBPP člen 46,  46/1,  46,  46/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.